Ekspert etter Kate-nyhet: - Dette har vært en PR-skandale
Sykdommen vil bringe henne nærmere det britiske folk, men nyheten burde kommet før, mener kongehusekspert. – Jeg er overrasket. Det er alltid sørgelig når unge mennesker får alvorlig sykdom, sier Kristin Storrusten, kongehusekspert og forfatter, til VG. – Jeg tror dette vil bli mottatt med stor omtanke, støtte og varme. Det har stormet rundt det britiske kongehuset etter at det ble kjent at Kate gjennomgikk en mageoperasjon i januar.   Prinsessen har ikke vært på offisielle oppdrag siden før jul og interessen for helsetilstanden hennes har vært formidabel.  Fredag delte hun nyheten om at hun får behandling for kreft i en video på Instagram.  – Dette kom selvsagt som et stort sjokk, sier Kate i den forhåndsinnspilte videoen.  – William og jeg har gjort alt vi kan for å bearbeide og håndtere dette privat av hensyn til vår unge familie. Kensington Palace bekrefter nå at prinsessen startet cellegiftbehandling i slutten av februar. Kristin Storrusten syns det er bra at kongehuset nå viser åpenhet, men skulle ønske informasjonen kom tidligere.  – Saken har skapt voldsom oppmerksomhet og det ville trolig blitt mindre ryktespredning av å gå ut før. Dette har vært en PR-skandale som har utviklet seg i langsomt tempo, sier hun.  – Her er det noen som ikke har forstått hvordan offentligheten fungerer, og håpet at spekulasjonene skulle forsvinne.  Storrusten forstår at det kan være vanskelig å slippe offentligheten inn, spesielt med Harry og Meghans kamp mot den britiske tabloidpressen som bakteppe.  I saker som denne er det imidlertid uunngåelig å forholde seg til offentligheten, mener hun. – Det er nå en gang sånn en kongefamilie fungerer. De svarer til folket. Sykdommen vil også kunne bringe prinsessen nærmere det britiske folk, tror Storrusten.  Kate forteller i videoen at hun skal få forebyggende behandling i form av cellegift. Slik behandling kan ha mange bivirkninger, blant annet hårtap.  – Hvis hun faktisk viser seg uten hår, så kan hun få en utrolig støtte. Kongehuset skal representere folket. Det er veldig mange i folket som får kreft. Så dette vil kunne gi henne en veldig dybde i møte med folket på sikt, tror Storrusten.  Kate gjennomfører nå et såkalt rekonvalesensprogram. Det er uvisst når behandlingen vil avsluttes. Prinsessen sier familien nå trenger tid og rom mens hun fullfører behandlingen. Videre forteller Kate at hun frem til å komme tilbake i jobb, men at hun nå må fokusere på å bli frisk.  – Jeg kommer til å bli bra, sier sier hun. 
Prinsesse Kate delte på Instagram at hun har fått kreft og gjennomgår cellegiftbehandling Nyheten kom etter spekulasjoner rundt hennes helse og mageoperasjon i januar Kongehusekspert Kristin Storrusten kaller situasjonen en PR-skandale og mener kongehuset burde ha delt informasjonen tidligere Storrusten tror Kates åpenhet vil føre til større støtte og nærhet til det britiske folk